 NA WINNIE ONYANDO GAVANA wa Nairobi Johnson Sakaja amewatetea wachuuzi wanaouza bidhaa zao katikati mwa jiji (CBD) akisema hata wao wanatafuta riziki ya kila siku. Akizungumza Ijumaa wakati wa mahojiano redioni, Gavana Sakaja alisema haoni shida yoyote ya wachuuzi hao kuendesha shughuli zao jijini. Gavana huyo alisema hakuna tofauti kati ya wachuuzi na wale wanaofanya kazi ofisini kwa sababu wote wanafanya kazi ili kukimu mahitaji yao pamoja na ya familia zao. “Kila mmoja anatafuta riziki. Hakuna haja ya kulalamika kuwa wachuuzi wanajaza CBD wakati wao nao pia wanatafuta riziki yao ya kila siku,” Sakaja akasema. Gavana huyo alisema kulalamika kuhusu wachuuzi ni kama “kudharua kazi ya mwenzako.” Sakaja ambaye anahudumu kwa muhula wake wa kwanza akiwa gavana, alisema watu wanaofaa kulaumiwa kwa kuwepo kwa wachuuzi jijini ni magavana wa awali. “Siku zote tumeshindwa kama serikali kujenga masoko. Tumeshindwa kuwatengea wachuuzi hao eneo maalum la kuendeleza biashara zao,” akaeleza Sakaja. Wakati huo huo, gavana huyo alisema mipango inaendelea ya kuwahamisha wafanyabiashara hao kwenye barabara za nyuma ili kudumisha usafi ndani ya CBD. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  